### NN 78/2025 (9.5.2025.), Presuda Visokog upravnog suda Republike Hrvatske poslovni broj: Usoz-72/2023-7 od 31. ožujka 2025.

VISOKI UPRAVNI SUD REPUBLIKE HRVATSKE

1030

PRESUDA

Visoki upravni sud Republike Hrvatske u vijeću sastavljenom od sudaca toga suda, Senke Orlić-Zaninović predsjednice vijeća, dr. sc. Sanje Otočan, Blanše Turić, Snježane Horvat-Paliska i Gordane Marušić Babić, članica vijeća te više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta u povodu prijedloga podnositeljice JB, OIB: [osobni identifikacijski broj], [adresa], zastupana po opunomoćeniku Zoranu Vujanoviću, odvjetniku u Sinju, Vujanovićev prolaz 8, na sjednici vijeća održanoj 31. ožujka 2025.

presudio je

Ukida se Odluka o utvrđivanju Popisa nerazvrstanih cesta na području općine Baška Voda za naselje Promajna (»Glasnik«, broj: 25/22., od 28. prosinca 2022.).

Obrazloženje

1. Podnositeljica osporava zakonitost Odluke o utvrđivanju Popisa nerazvrstanih cesta na području općine Baška Voda za naselje Promajna (»Glasnik«, službeno glasilo Općine BAŠKA VODA, GODINA XXV, broj: 25, od 28. prosinca 2022., dalje: Odluka) jer je tu odluku donijelo neovlašteno tijelo lokalne samouprave, konkretno, načelnik Općine Baška Voda. Ističe da načelnik Općine nije ovlašten donositi opće akte, a pobijana Odluka jest opći akt, već je ovlašten samo pripremati prijedloge općih akata, odnosno izvršavati ili osiguravati izvršavanje općih akata predstavničkog tijela jedinice lokalne samouprave. Pritom, ni predstavničko tijelo jedinice lokalne samouprave (u ovom slučaju, Općinsko vijeće Općine Baška Voda) nema zakonsku osnovu za prijenos ovlasti za donošenje općeg akta na izvršno tijelo jedinice lokalne samouprave (u ovom slučaju, na Načelnika Općine Baška Voda).

2. U konkretnom slučaju, podnositeljica ističe da je vlasnica/suvlasnica nekretnina na koje se, među ostalim, odnosi osporavana Odluka budući da bi Ulica Guvno (članak 1. stavak 1., točka 15. Odluke), kao nerazvrstana cesta, prolazila preko kat. čestice oznake: [katastarska čestica] ZGR, KUĆA I DVORIŠTE, broj ZK uloška: [broj zk uloška], i kat. čestice oznake: [katastarska čestica] ZGR, KUĆA I DVORIŠTE, broj ZK uloška: [broj zk uloška], time da obje kat. čestice pripadaju Katastarskoj općini: [katastarska općina]. Tvrdi da Ulica Guvno ne ispunjava uvjete iz zakonske definicije nerazvrstane ceste.

3. Primjenom osporavane Odluke bilo bi povrijeđeno pravo vlasništva/suvlasništva podnositeljice. Stoga se podnositeljica poziva i na ustavne odredbe o jamstvu i ograničenju prava vlasništva te na članak 1. Protokola 1 uz Konvenciju za zaštitu ljudskih prava i temeljnih sloboda (»Narodne novine – Međunarodni ugovori«, broj: 18/97., 6/99. – pročišćeni tekst, 8/99. – ispravak, 14/02., 1/06. i 2/10.).

4. Zaključuje da, prema praksi ovog Suda, odluke o utvrđivanju i popisu nerazvrstanih cesta jesu opći akti u smislu članka 3. stavka 2. ZUS-a koji podliježu ocjeni zakonitosti u objektivnom upravnom sporu, a kako je u ovom slučaju, aktom izvršnog tijela jedinice lokalne samouprave dopunjena Odluka o nerazvrstanim cestama, (»Glasnik«, broj: 10/15., 15/15.), to je došlo do povrede zakona u razgraničenju ovlasti pa podnositeljica predlaže da se ukine osporavani opći akt.

5. U svojem očitovanju načelnik Općine Baška Voda navodi da predmetna Odluka ne predstavlja opći akt, već akt o već utvrđenim imenima ulica unutar naselja Promajna u općini Baška Voda donesen od strane općinskog načelnika, a isključivo na temelju podataka preuzetih od Državne geodetske uprave, kao ovlaštene osobe. Općim aktom kao takvim zadire se u prava i obveze, što u ovom slučaju nikako ne predstavlja osnovu osporavanja zakonitosti predmetne Odluke. Predlaže u spor uključiti Državnu geodetsku upravu kao zainteresiranu osobu, s obzirom na preuzimanje podataka po kojima je donesena Odluka.

6. Podnositeljica se očitovala na navode donositelja, u bitnom, navodeći da očitovanjem nezakonitost, u vidu promašene ovlasti za donošenje Odluke, nije otklonjena.

7. Osporenu Odluku donio je načelnik Općine Baška Voda na temelju članka 1. Odluke o nerazvrstanim cestama (GL br. 10/15., 15/15.) i članka 44. Statuta Općine Baška Voda (GL br. 7/21.). Odluka sadrži dva članka, članak 1. sadrži popis od 18 ulica, a članak 2. propisuje da Odluka stupa na snagu prvog dana od dana objave u Glasniku, službenom glasilu Općine Baška Voda.

8. Mjerodavne odredbe za ocjenu zakonitosti ove Odluke su odredbe članka 107. stavka 3. Zakona o cestama (»Narodne novine«, 84/11., 18/13., 22/13., 54/13., 148/13., 92/14., 110/19., 144/21., 114/22., 114/22., 4/23. i 133/23.; u daljnjem tekstu: ZoC) koji propisuje da jedinica lokalne samouprave vodi jedinstvenu bazu podataka o nerazvrstanim cestama na svom području te odredbe članaka 35. i 48. Zakona o lokalnoj i područnoj (regionalnoj) samoupravi (»Narodne novine«, 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.; u daljnjem tekstu: ZoLP(R)S), koje određuju ovlasti predstavničkog tijela i izvršnog tijela jedinice lokalne samouprave.

9. Prema stajalištu ovoga Suda, odluke o određivanju i popisu nerazvrstanih cesta opći su akti koji podliježu ocjeni zakonitosti u objektivnom upravnom sporu (primjerice presude, poslovni broj: Usoz-156/15 od 4. srpnja 2017., Usoz-5/17-5 od 26. listopada 2017., Usoz-116/20-3 od održanoj 28. listopada 2020.), pri čemu ovlast za donošenje popisa nerazvrstanih cesta na području jedinice lokalne samouprave pripada predstavničkom tijelu jedinice lokalne samouprave.

10. Stoga, Sud utvrđuje da načelnik, kao izvršno tijelo, jedinice lokalne samouprave nije ni zakonom ni statutom ovlašten na donošenje predmetne Odluke kojom se utvrđuje popis nerazvrstanih cesta na području te jedinice lokalne samouprave, jer takva ovlast, pripada predstavničkom tijelu jedinice lokalne samouprave. Stoga, zbog nepostojanja zakonske ovlasti načelnika za donošenje takve odluke, u konkretnom slučaju nisu mjerodavne odredbe članaka Statuta Općine Baška Voda, na koje se donositelj osporavane Odluke poziva, a koje su načelne naravi i koje samostalno, bez odgovarajućeg materijalnog propisa ne čine valjanu osnovu za donošenje ovakve Odluke.

11. Slijedom navedenog, na temelju članka 162. stavka 3. u vezi s člankom 169. stavkom 1. Zakona o upravnim sporovima (»Narodne novine«, 36/24.), odlučeno je kao u izreci.

Poslovni broj: Usoz-72/2023-7

Zagreb, 31. ožujka 2025.

Predsjednica vijeća
 Senka Orlić-Zaninović, v. r.